**Povzetek revizijskega poročila *Pravilnost poslovanja Občine Škofja Loka v delu, ki se nanaša na pripravo proračuna in zaključnega računa proračuna za leto 2016***

Računsko sodišče je revidiralo *pravilnost poslovanja Občine Škofja Loka v delu, ki se nanaša na pripravo proračuna in zaključnega računa proračuna za leto 2016.* Cilj revizije je bil izrek mnenja o pravilnosti poslovanja Občine Škofja Loka v delu, ki se nanaša na pripravo proračuna in zaključnega računa proračuna za leto 2016.

Računsko sodišče je o pravilnosti poslovanja Občine Škofja Lokav delu, ki se nanaša na pripravo proračuna in zaključnega računa proračuna za leto 2016, izreklo *mnenje s pridržkom,* ker občina ni poslovala v skladu s predpisi v naslednjih primerih:

* pomanjkljivo je poročala o izvršenih prerazporeditvah proračunskih sredstev; pri pripravi načrta razvojnih programov občina ni upoštevala meril za izbiro med konkurenčnimi programi ali projekti, saj teh meril in načina njihove uporabe nima predpisanih; župan je predlog proračuna za leto 2016 prepozno predložil v obravnavo občinskemu svetu; poročilo o realizaciji proračuna v prvem polletju 2016 ne vsebuje vseh predpisanih sestavin; predlog zaključnega računa proračuna za leto 2016 ne vsebuje načrta razvojnih programov s podatki o načrtovanih vrednostih posameznih projektov za leto 2016, njihovih spremembah med letom ter o njihovi realizaciji v letu 2016;
* proračuna in predloga zaključnega računa proračuna za leto 2016 ni pripravila po funkcionalni klasifikaciji;
* župan skupaj s predlogom zaključnega računa proračuna za leto 2016 občinskemu svetu ni predložil poročila o realizaciji načrta ravnanja z nepremičnim premoženjem in poročila o realizaciji načrta ravnanja s premičnim premoženjem;
* obrazložitve finančnih načrtov v proračunu za leto 2016 v delu, ki se nanaša na načrtovana sredstva za spodbujanje razvoja turizma in gostinstva, nujno zdravstveno varstvo, knjižničarstvo in založništvo ter predšolsko vzgojo, ne vsebujejo vseh predpisanih sestavin;
* pet projektov je uvrstila v načrt razvojnih programov za obdobje od leta 2016 do leta 2019, ne da bi glede na vrednost projekta pridobila dokument identifikacije investicijskega projekta z ustrezno vsebino;
* poročilo o realizaciji finančnega načrta za leto 2016 je prikazala kot en realiziran finančni načrt, čeprav ima več neposrednih proračunskih uporabnikov, in ga vključila v obrazložitev splošnega dela predloga zaključnega računa proračuna za leto 2016; v poročilu o realizaciji finančnega načrta za leto 2016 ni posebej poudarila obrazložitev posameznih vrst namenskih sredstev; poročilo o doseženih ciljih in rezultatih ne vsebuje vseh predpisanih sestavin;
* bilanca stanja na dan 31. 12. 2016 ne vsebuje vseh obveznih prilog, pojasnila k bilanci stanja na dan 31. 12. 2016 niso popolna.

Občina Škofja Lokaje med revizijskim postopkom sprejela ustrezne popravljalne ukrepe za odpravo razkritih nepravilnosti, zato računsko sodišče ni zahtevalo predložitve odzivnega poročila, ji je pa podalo *priporočila* za izboljšanje poslovanja.

Ljubljana, 14. decembra 2018